I Soria Moria-erklæringa ligg det ein ambisjon om å satse intensivt på kollektivtransport, spesielt i og omkring dei store byane. Det er der me ser dei største utfordringane i forhold til å få redusert biltrafikken. I det ligg det òg ei satsing på belønningsordninga, som etter mitt syn er eit godt tiltak. Det er viktig at ein ikkje berre konsentrerer seg om den indre bykjernen, men at ein òg evnar å sjå dei omkringliggjande kommunane i samanheng, for ikkje minst ut- og innpendling til dei store byane medfører stor køproblematikk og slik sett eit større behov for å få fleire over på kollektive reisemåtar. Når det gjeld kompensasjon for auka drivstoffprisar og liknande, er Bergen kommune i same situasjon som andre kommunar, anten dei er by- eller landkommunar, og må takle det på anna vis enn gjennom belønningsordninga.